สรุปเหตุผล การปรับค่าเช่าของ JASIF โดย AIS แบบเข้าใจง่าย ๆ
หลังจากที่ AIS ประกาศดีล เข้าซื้อกิจการ 3BB มูลค่า 19,500 ล้านบาท จาก บริษัท ทริปเปิลที บรอดแบนด์ จำกัด (มหาชน) ซึ่งเป็นบริษัทย่อยของ จัสมิน หรือ JAS พร้อมทั้งเข้าซื้อหน่วยลงทุนในกองทุน JASIF ในสัดส่วน 19% คิดเป็นมูลค่า 12,920 ล้านบาท 
20 ก.ย. 2565

สรุปเหตุผล การปรับค่าเช่าของ JASIF โดย AIS แบบเข้าใจง่าย ๆ /โดย ลงทุนแมน
หลังจากที่ AIS ประกาศดีล เข้าซื้อกิจการ 3BB มูลค่า 19,500 ล้านบาท จาก บริษัท ทริปเปิลที บรอดแบนด์ จำกัด (มหาชน) ซึ่งเป็นบริษัทย่อยของ จัสมิน หรือ JAS
พร้อมทั้งเข้าซื้อหน่วยลงทุนในกองทุน JASIF ในสัดส่วน 19% คิดเป็นมูลค่า 12,920 ล้านบาท
โดยสรุปแล้วดีลนี้ AIS ต้องใช้เงินลงทุนเป็นจำนวน 32,420 ล้านบาท
ล่าสุด AIS ได้เสนอการโหวตมติแก้ไขข้อบังคับ โดยให้กองทุน JASIF ยกเลิกสัญญาเช่าสายไฟเบอร์บางส่วนให้แก่ 3BB
โดยให้เหตุผลว่า เพื่อให้ต้นทุนค่าเช่าสอดคล้องกับภาวะการแข่งขันที่เกิดขึ้นจริงในตลาดอินเทอร์เน็ตบ้าน พร้อมกับรับประกันเรื่องผลตอบแทน ยังคงเท่าเดิมให้แก่นักลงทุน
แม้จะปรับลดผลตอบแทนจาก 9% เหลือ 7% แต่ก็จะมีการยืดสัญญาการเช่า เพื่อทำให้จ่ายเงินปันผลนานขึ้น 6 ปี
ซึ่งการโหวตประเด็นนี้ ต้องได้รับการอนุมัติจากผู้ถือหน่วยลงทุนในสัดส่วน 75% 
ก่อนที่จะปิดดีลการซื้อกิจการ 3BB ได้
แล้วเหตุผลของการยืดสัญญาเช่า สายไฟเบอร์ของ JASIF มีรายละเอียดเป็นอย่างไร
ลงทุนแมนจะวิเคราะห์ให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ก่อนอื่นเรามาดูสถานการณ์ 3BB ที่ทาง AIS ซื้อกิจการมาก่อน
แม้ในอดีต 3BB จะเป็นผู้เล่นรายแรก ๆ ที่บุกเบิกธุรกิจอินเทอร์เน็ตบ้านในเมืองไทย 
พร้อมกับจำนวนลูกค้าที่เติบโตอย่างต่อเนื่องในทุกปี
แต่ในตอนนี้ 3BB กำลังเสียส่วนแบ่งตลาดไปเรื่อย ๆ
เพราะธุรกิจนี้ มีผู้เล่นที่เข้ามาแข่งอย่าง AIS หรือหน้าเก่าอย่าง TRUE 
ที่เร่งขยายพื้นที่บริการครอบคลุมทั่วประเทศ พร้อมใช้โปรโมชันแย่งชิงลูกค้าอย่างไม่มีใครยอมใคร
 
ผลที่ตามมาก็คือ 3BB สูญเสียส่วนแบ่งตลาดไปเรื่อย ๆ
ปี 2561 3BB มีส่วนแบ่งตลาดอยู่ที่ 30% 
ไตรมาส 1 ปี 2565 3BB มีส่วนแบ่งตลาดอยู่ที่ 27%
จุดอ่อนสำคัญ ที่ทำให้ 3BB หยุดการเติบโต ก็มาจากค่าบริการที่แพงกว่า เมื่อเทียบกับคู่แข่ง
3BB ค่าบริการอัตราเฉลี่ย 591 บาท/คน/เดือน
TRUE ค่าบริการอัตราเฉลี่ย 469 บาท/คน/เดือน   
AIS ค่าบริการอัตราเฉลี่ย 432 บาท/คน/เดือน
ดูผิวเผินอาจมองว่า การมีรายได้ต่อลูกค้าหนึ่งคนที่มากกว่าคู่แข่งในตลาด ก็ย่อมเป็นผลดีต่อธุรกิจ
แต่ความจริงแล้ว เรื่องกลับไม่ได้เป็นเช่นนั้น 
เมื่อเวลานี้ 3BB กำลังเผชิญกับวิกฤติจำนวนลูกค้าที่ลดลงอย่างต่อเนื่อง 
อีกทั้งในไตรมาส 2 ที่ผ่านมา 3BB ยังเป็นผู้เล่นในตลาดเพียงรายเดียวที่มีผู้ใช้บริการลดลงถึงราว  15,000 ราย ผิดกับคู่แข่งอีก 2 ราย ที่มีจำนวนลูกค้าเพิ่มมากขึ้น
โดยเมื่อไตรมาส 2 ปี 2565 AIS ได้แจ้งต่อตลาดหลักทรัพย์ว่า มีจำนวนลูกค้าอินเทอร์เน็ตบ้าน 
เพิ่มขึ้น 106,000 ราย ส่วน TRUE เพิ่มขึ้น 95,000 ราย เมื่อเทียบกับไตรมาสที่แล้ว
คงพอจะมองภาพกันออกว่า ลูกค้า 3BB ได้ไหลออกไปหาคู่แข่งอย่าง AIS และ TRUE 
ด้วยเหตุผลด้านราคาเป็นหลัก และยังมีแนวโน้มที่จะไหลออกไปเรื่อย ๆ
เพราะฉะนั้น การมีรายได้ต่อลูกค้าหนึ่งรายที่สูงกว่าคู่แข่งของ 3BB 
ได้กลายเป็นสิ่งที่กลับมาทิ่มแทงธุรกิจของตัวเอง
การที่ AIS เสนอให้กองทุน JASIF ยกเลิกค่าเช่าโครงข่ายบางส่วนให้ 3BB ที่ซื้อกิจการ และยืดสัญญาออกไปให้นานขึ้นนั้น
ก็เพื่อเพิ่มขีดความสามารถในการแข่งขันด้านราคากับคู่แข่งรายอื่น
เพราะยิ่งนานวันเท่าไร 3BB ก็มีจำนวนลูกค้าและรายได้น้อยลง และมันจะวนกลับไปส่งผลกระทบยังกองทุน JASIF
เพราะถ้าธุรกิจแข่งขันไม่ได้ ผู้เช่าก็อาจไม่สามารถจ่ายค่าเช่าโครงข่ายให้แก่กองทุน JASIF ได้นั่นเอง
พอเป็นแบบนี้ เงินปันผลที่ผู้ถือหน่วยลงทุนในกองทุน JASIF ที่จะได้รับก็อาจลดน้อยลง
หากร้ายแรงที่สุดก็คือ อาจหายไปได้เลย
ข้อเสนอของ AIS ที่ขอให้ยกเลิกสัญญาเช่าสายไฟเบอร์บางส่วน ก็เพื่อให้ 3BB พ้นขีดอันตราย
และสามารถกลับมาแข่งขันในตลาดอินเทอร์เน็ตบ้านได้
แม้การขอยกเลิกค่าเช่าโครงข่ายบางส่วน จะทำให้กองทุน JASIF มีรายได้จากค่าเช่าลดลง แต่ก็แลกมากับการขยายอายุสัญญาเช่าโครงข่าย 3BB จากเดิมสิ้นสุดปี 2575 เป็นปี 2580
พอนำมาคำนวณแล้ว ผู้ถือหน่วยลงทุนในกองทุน JASIF ก็ยังคงได้ผลตอบแทนคล้ายเดิม
และทาง AIS ก็ยังเสนอการจ่ายค่าเช่าล่วงหน้าในช่วงเวลา 3 ปีแรกและรวมไปถึงการเจรจากับธนาคารกรุงเทพ ซึ่งเป็นเจ้าหนี้เงินกู้ของ JASIF ในการขยายระยะเวลาชำระคืนหนี้ เพื่อบรรเทาผลกระทบจากการเปลี่ยนแปลงของผลตอบแทนระยะสั้นให้แก่ผู้ถือหน่วยของ JASIF
คงต้องติดตามกันต่อไปว่า เมื่อถึงวันที่ 18 ตุลาคม ที่จะถึงนี้ 
บทสรุปของผลโหวตจะออกมาเป็นอย่างไร
แต่ที่แน่ ๆ ข้อเสนอต่าง ๆ ของ AIS เป็นการสร้างประโยชน์ให้แก่ทุกฝ่ายที่เกี่ยวข้อง
3BB ก็จะมีต้นทุนทางธุรกิจลดน้อยลง และสามารถทำราคาสู้กับคู่แข่งในตลาดได้
ซึ่งก็จะทำให้ในอนาคต 3BB ก็น่าจะกลับมาทำกำไรได้อีกครั้ง
และเมื่อบริษัทผู้เช่าอย่าง 3BB มีกำไร ก็น่าจะมีความสามารถในการจ่ายค่าเช่าโครงข่ายสัญญาณของกองทุน JASIF ได้อย่างสม่ำเสมอและยาวนาน รวมถึงโอกาสในการผิดนัดชำระค่าเช่าก็น้อยลง
ผู้ถือหน่วยลงทุน ก็จะได้รับเงินปันผลเป็นประจำอย่างต่อเนื่องและมั่นคง
และเมื่อผู้เช่าและผู้ให้เช่ามีความมั่นคงแข็งแกร่งกันทั้งคู่
ก็อาจจะมีความสามารถในการหาแหล่งเงินทุน เพื่อลงทุนในสินทรัพย์โทรคมนาคมอื่นๆ 
ที่จะสร้างผลตอบแทนเพิ่มเติมในอนาคตได้..
 ╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
Reference
-บทวิเคราะห์ของฝ่ายบริหารในไตรมาส 2 ปี 2565 ของแต่ละบริษัท